梅尧臣
依韵和王平甫见寄
尊王兴霸国，古莫重齐桓。
仲尼书大法，亦莫重更端。
文章革浮浇，近世无如韩。
健笔走霹雳，龙蛇奋潜蟠。
扬风何端倪，鼓荡巨浸澜。
明珠及百怪，容畜知旷宽。
其後渐衰微，余袭犹未弹。
我朝三四公，合力兴愤叹。
幸时构明堂，愿为栌与栾。
期琢宗庙器，愿备次玉玕。
谢公唱西都，予预欧尹观。
乃复元和盛，一变将为难。
行将三十载，衣被剧纤纨。
後生喜成功，往往舞朱干。
君家兄弟贤，挺拔尤坚宗。
譬彼登泰山，孰辨云径盘。
忽在高高巅，两腋犹插翰。
我久知子名，曾未接子驩。
前者和君诗，薄言惭儿肝。
淮南喜子来，袖刺字未漫。
明昌闻渡江，留书特相安。
今又获嘉辞，至味非咸酸。